ლიუსილ ბოლი
ლიუსილ დიზაირ ბოლი (ინგლ. Lucille Desiree Ball; დ. 6 აგვისტო, 1911 — გ. 26 აპრილი, 1989) — ამერიკელი მსახიობი, კომიკოსი, მომღერალი, მოდელი და პროდიუსერი. იყო სიტკომების: „მე მიყვარს ლუსი“, „ლუსის შოუ“, „აქ არის ლუსი“-ს ვარსკვლავი და პროდიუსერი. ბოლის კარიერა 1929 წელს მოდელობით იწყება. იგი სამსახიობო კარიერას ბროდვეის თეატრში, სცენის სახელით, დაიანა ბელმონტით იწყებს. 1930-იან და 1940-იან წლებში, RKO Radio Pictures-ის ფილმებში გამოჩნდა რამდენიმე მინორული როლით. ამ დროს მსახიობი შეხვდა მის მომავალ მეუღლეს, კუბელ-ამერიკელ მსახიობს დისი არნაზს, რომელზეც 1940 წლის ნოემბერში იქორწინა. მოგვიანებით, მან ტელევიზიაში მუშაობა დაიწყო. 1951 წელს ბოლიმ მეუღლესთან, დისი არნაზთან ერთად შექმნა სიტკომი, „მე მიყვარს ლუსი“, რომელიც ტელევიზიის ისტორიაში ერთ-ერთი ყველაზე დასამახსოვრებელი და ყველასთვის საყვარელი შოუა. 1951 წელს წყვილს შეეძინა ქალიშვილი ლუსი, ხოლო 1953 წელს ვაჟი, დისი არნაზი. ბოლი და არნაზი 1960 წელს განქორწინდნენ. 1961 წელს მსახიობი დაქორწინდა ამერიკელ კომიკოსზე, გერი მორტონზე. ამ პერიოდში მსახიობი გახდა ბროდვეის მიუზიკლის, „გარეული კატის“ პროდიუსერი, 1960 წლიდან 1961 წლამდე იყო მიუზიკლის ვარსკვლავი. შოუმ თბილი შეფასებები მოიპოვა, თუმცა მსახიობი ავად გახდა, რის შედეგადაც მიუზიკლი დაიხურა. მიუზიკლის, „გარეულის კატის“ შემდეგ, ლიუსი მაყურებელს დაუბრუნდა „ლუსის შოუთი“, სადაც მასთან ერთად მონაწილეობას იღებდა ამერიკელი მსახიობი ვივიან ვანსი. ვივიანმა შოუ 1965 წელს დატოვა, 1968 წლამდე ბოლისთან ერთად შოუში მონაწილეობდა მისი მეგობარი, გეილ გორდონი. მოგვიანებით, მსახიობმა მოულოდნელად დაიწყო ახალ შოუში, „აქ არის ლუსი“-ში მონაწილეობის მიღება, ეს პროგრამა 1974 წლამდე არსებობდა. 1962 წელს ბოლი გახდა პირველი ქალი, რომელიც ერთ-ერთ მთავარ სატელევიზიო სტუდიოს, „Desilu Productions“-ს მართავდა. 1985 წელს მან დრამატული როლი ითამაშა ტელეფილმში, „ქვის ბალიში“. შემდეგ წელს, იგი გადაიღეს მორიგ შოუში, სახელად: „ცხოვრება ლუსისთან ერთად“, რომელმაც პოპულარობა ვერ მოიპოვა და სამი თვის შემდეგ დაიხურა. მან ფილმებში და სატელევიზიო პროგრამებში მონაწილეობა გარდაცვალებამდე გააგრძელა. მსახიობი მუცლის აორტის ანევრიზმით 1989 წელს, 77 წლის ასაკში გარდაიცვალა. ბოლი 13 ჯერ იყო ნომინირებული პრაიმტაიმ ემი ჯილდოდზე, აქედან 4 ჯერ მოიგო. 1960 წელს ჰოლივუდის დიდების ხეივანზე მოიპოვა ორი ვარსკვლავი. 1977 წელს გახდა პირველი ქალი, რომელმაც Crystal-ის ჯილდო მოიპოვა.